NARIADENIE KOMISIE (ES) č. 1739/2005
z 21. októbra 2005,
ktorým sa ustanovujú veterinárne požiadavky na pohyb cirkusových zvierat medzi členskými štátmi
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS, a na ich dovoz do Spoločenstva (1), a najmä na jej článok 23,
keďže:
(1)
V súlade so smernicou 92/65/EHS odchylne od všeobecných pravidiel o pohybe zvierat v kapitole II tejto smernice je vhodné ustanoviť osobitné veterinárne požiadavky na pohyb cirkusových zvierat. Opatrenia ustanovené v tomto nariadení by sa mali uplatňovať na putovné výstavy, púťové atrakcie alebo vystúpenia zvierat, nie však na stále zariadenia uvedené v článku 2 ods. 1 písm. c) smernice 92/65/EHS.
(2)
Na veterinárne účely je potrebné, aby mali príslušné orgány určité informácie o cirkusoch a púťových atrakciách s účasťou cirkusových zvierat, najmä pokiaľ ide o pohyb medzi členskými štátmi. Je preto vhodné, aby sa tieto cirkusy a púťové atrakcie registrovali v členskom štáte a aby sa zaznamenávala ich trasa cesty.
(3)
Vystúpenia cirkusov a púťových atrakcií sa často konajú mimo členského štátu ich pôvodu. Preto by sa im mala umožniť registrácia v členskom štáte, v ktorom majú obvykle bydlisko alebo v ktorom sa zdržiavajú, aj v prípade, že to nie je členský štát ich pôvodu.
(4)
Vystúpenie zvierat zahŕňa jedno alebo obmedzený počet zvierat chovaných na verejné výstavy alebo zábavu ako hlavný účel, ktoré sa môžu nezávisle riadiť alebo vlastniť. Vystúpenia zvierat sa môžu konať mimo členského štátu pôvodu, napríklad ako časť cirkusu alebo výkon práce na samostatnom základe, ako sú zábavné aktivity alebo filmovanie. Vystúpenia zvierat je preto vhodné zahrnúť do pôsobnosti tohto nariadenia.
(5)
Veterinárne riziko, ktoré predstavuje cirkus alebo púťová atrakcia, sa vzťahuje priamo na druhy chovaných zvierat. Prevádzkovatelia cirkusov a vystúpení zvierat by preto mali byť povinní viesť záznamy zahŕňajúce príslušné informácie o prítomnosti týchto zvierat.
(6)
Je potrebné uľahčiť kontroly veterinárneho statusu cirkusových zvierat. Pri zohľadnení rôznych spôsobov, akými sa cirkusové zvieratá presúvajú v rámci Spoločenstva, je vhodné zabezpečiť cirkusovým zvieratám pasy, v ktorých by sa zaznamenávali príslušné veterinárne informácie vrátane údajov o úradných testovaniach a vakcináciách.
(7)
Veterinárne predpisy pre cirkusové zvieratá sa môžu zakladať na rovnakých zásadách, ako sú veterinárne právne predpisy Spoločenstva týkajúce sa obchodu s domácimi zvieratami v rámci Spoločenstva chovanými na farmách, vrátane smernice Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (2) a smernice Rady 91/68/EHS z 28. januára 1991 o veterinárnych podmienkach upravujúcich obchod s ovcami a s kozami vo vnútri Spoločenstva (3). Tieto pravidlá by sa však mali prispôsobiť osobitným problémom, ktoré predstavujú príslušné druhy zvierat, ak sú chované v cirkusoch a na púťové atrakcie, a riadne potvrdiť úradným veterinárnym lekárom podľa článku 2 ods. 7 smernice Rady 90/425/EHS (4).
(8)
Veterinárne podmienky a priložená dokumentácia alebo pasy boli ustanovené pre pohyb psov, mačiek a fretiek v rámci Spoločenstva v nariadení Európskeho parlamentu a Rady (ES) č. 998/2003 (5) a pre equidae v rozhodnutí Komisie 93/623/EHS (6). Cirkusové zvieratá týchto druhov by preto mali spĺňať pravidlá týkajúce sa pasov a zdravia zvierat ustanovené v týchto dokumentoch.
(9)
V záujme jednotnosti je vhodné povoliť Írsku, Cypru, Malte a Spojenému kráľovstvu, aby sa na zvieratá náchylné na besnotu vzťahovali ich vnútroštátne pravidlá karantény podľa smernice 92/65/EHS.
(10)
Opatrenia ustanovené v tomto nariadení by sa mali uplatňovať bez toho, aby boli dotknuté právne predpisy, ktorými sa realizuje nariadenie Rady (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi (7).
(11)
Na zabezpečenie úplnej sledovateľnosti cirkusových zvierat je potrebné zaznamenávať pohyb cirkusových zvierat v rámci Spoločenstva prostredníctvom systému TRACES, ktorý sa zaviedol v rozhodnutí Komisie 2004/292/ES (8) a uplatňovať požiadavky osvedčovania pre obchod v rámci Spoločenstva ustanovené v nariadení Komisie (ES) č. 599/2004 z 30. marca 2004 o prijatí harmonizovaného vzorového certifikátu a kontrolnej správy týkajúcich sa obchodu so zvieratami a produktmi živočíšneho pôvodu v rámci Spoločenstva (9).
(12)
Na realizáciu nových požiadaviek ustanovených v tomto nariadení by sa malo poskytnúť dostatočné časové obdobie.
(13)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Predmet a pôsobnosť
Odchylne od kapitoly II smernice 92/65/EHS ustanovuje toto nariadenie veterinárne požiadavky, ktoré sa uplatňujú pre pohyb cirkusových zvierat medzi členskými štátmi.
Pravidlá pre cirkusy sa uplatňujú mutatis mutandis na vystúpenia zvierat.
Toto nariadenie sa uplatňuje bez toho, aby boli dotknuté:
a)
opatrenia, ktoré sa uplatňujú na zvieratá náchylné na besnotu v určitých členských štátoch podľa ustanovení v článku 10 ods. 4 smernice 92/65/EHS;
b)
príslušné predpisy o osvedčovaní, ktoré sú obsiahnuté v právnych predpisoch na realizáciu nariadenia (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi.
Článok 2
Vymedzenie pojmov
Na účel tohto nariadenia sa uplatňujú tieto vymedzenia pojmov:
1.
„cirkus“ znamená putovnú výstavu alebo púťovú atrakciu, ktorá zahŕňa jedno alebo viac zvierat;
2.
„zviera“ znamená zviera druhu uvedeného v prílohe A k smernici 92/65/EHS, ktoré sa chová na účely verejnej výstavy s cieľom zábavy alebo vzdelávania;
3.
„prevádzkovateľ cirkusu“ znamená majiteľa cirkusu, jeho zástupcu alebo inú osobu, ktorá má celkovú zodpovednosť za cirkus;
4.
„úradný veterinárny lekár“ znamená úradného veterinárneho lekára definovaného podľa článku 2 ods. 7 smernice 90/425/EHS.
Článok 3
Pohyb medzi členskými štátmi
Cirkus sa môže presunúť do iného členského štátu, iba ak je registrovaný v súlade s článkom 4 a ak sú splnené požiadavky článkov 8, 9 a 10.
Článok 4
Registrácia cirkusov
1. Prevádzkovateľ cirkusu musí minimálne 40 pracovných dní predtým, ako sa cirkus prvýkrát presunie do iného členského štátu, podať príslušnému orgánu členského štátu, v ktorom má cirkus právne bydlisko alebo v ktorom sa zdržiava, písomnú prihlášku.
2. Príslušný orgán vykoná po prijatí prihlášky uvedenej v odseku 1 všetky potrebné kontroly súladu s veterinárnymi požiadavkami ustanovenými v tomto nariadení.
3. Ak sú požiadavky uvedené v odseku 2 splnené, príslušný orgán vydá:
a)
špecifické registračné číslo pre cirkus, ktoré začína kódom ISO členského štátu;
b)
zoznam zvierat v cirkuse v súlade s článkom 5;
c)
zoznam miest konania v súlade s článkom 6;
d)
pasy zvierat v súlade s článkom 7.
4. Príslušný orgán uchováva záznamy o všetkých vydaných dokladoch podľa odseku 3.
Článok 5
Zoznam zvierat
Zoznam zvierat v cirkuse uvedený v článku 4 ods. 3 písm. b) je v súlade so vzorom ustanoveným v prílohe I a je označený registračným číslom uvedeným v článku 4 ods. 3 písm. a). Úradný veterinárny lekár každú stranu pred vydaním opečiatkuje a podpíše.
Článok 6
Zoznam miest konania
Zoznam miest konania uvedený v článku 4 ods. 3 písm. c) je v súlade so vzorom ustanoveným v prílohe II a je označený registračným číslom uvedeným v článku 4 ods. 3 písm. a). Úradný veterinárny lekár každý záznam pred každým pohybom uvedeným v článku 9 opečiatkuje a podpíše.
Článok 7
Pasy zvierat
1. Príslušný orgán vydá v súlade s článkom 4 každému cirkusovému zvieraťu inému, ako je uvedené v odsekoch 2, 3 a 4 tohto článku, pas v súlade s modelom ustanoveným v prílohe III.
2. Príslušný orgán vydá v súlade s článkom 4 pre vtáky a hlodavce v cirkuse kolektívny pas v súlade so vzorom ustanoveným v prílohe IV.
3. Psy, mačky a fretky v cirkuse podliehajú pravidlám o pase a veterinárnym požiadavkám v nariadení (ES) č. 998/2003.
4. Equidae v cirkuse podliehajú pravidlám o pase a veterinárnym požiadavkám v rozhodnutí 93/623/EHS.
Článok 8
Záväzky prevádzkovateľov cirkusu
1. Predtým, ako sa cirkus presunie do iného členského štátu, prevádzkovateľ cirkusu zabezpečí, aby:
a)
zoznamy uvedené v článku 4 ods. 3 písm. b) a c) boli náležite aktualizované;
b)
všetky zvieratá v cirkuse mali náležite platný pas;
c)
minimálne 10 pracovných dní pred odchodom oboznámil príslušný orgán v členskom štáte, v ktorom sa cirkus nachádza, o svojom úmysle presunúť sa do iného členského štátu.
2. Prevádzkovateľ cirkusu zabezpečí, aby sa každé zviera v cirkuse chovalo spôsobom, ktorý zabraňuje priamemu alebo nepriamemu kontaktu s akýmkoľvek zvieraťom, ktoré nie je registrované podľa tohto nariadenia.
3. Prevádzkovateľ cirkusu zabezpečí, aby boli všetky informácie v zoznamoch uvedených v článku 4 ods. 3 písm. b) a c) k dispozícii minimálne päť rokov.
Článok 9
Požiadavky na pohyb cirkusov medzi členskými štátmi
1. Predtým, ako sa cirkus premiestni do iného členského štátu, úradný veterinárny lekár členského štátu, z ktorého cirkus odchádza:
a)
overí, či miesto odchodu nepodlieha žiadnemu veterinárnemu obmedzeniu, ktoré sa týka ochorenia, na ktoré sú zvieratá v cirkuse náchylné;
b)
10 pracovných dní pred odchodom skontroluje všetky zvieratá v cirkuse, aby sa uistil, že sú klinicky zdravé;
c)
overí, či je zoznam v deň inšpekcie zvierat v cirkuse uvedený v článku 4 ods. 3 písm. b) aktualizovaný a úplný;
d)
overí, či sú platné pasy zvierat v cirkuse.
2. Ak sú splnené všetky podmienky uvedené v odseku 1 úradný veterinárny lekár potvrdí podpisom a pečiatkou v poslednom stĺpci zoznamu miest konania uvedenom v článku 4 ods. 3 písm. c), že cirkus má povolenie sa presunúť počas nasledujúcich 10 pracovných dní.
Článok 10
Informácie o pohybe cirkusov medzi členskými štátmi
1. Prevádzkovateľ cirkusu oznámi minimálne 48 hodín predtým, ako sa cirkus presunie z jedného členského štátu do druhého, náležité informácie príslušnému orgánu členského štátu, z ktorého odchádza, na vyplnenie obchodného osvedčenia v rámci Spoločenstva v TRACES.
2. Príslušný orgán členského štátu, z ktorého cirkus odchádza, oznámi prostredníctvom systému TRACES informácie o pohybe príslušnému orgánu cieľového členského štátu a príslušnému orgánu členského štátu tranzitu.
3. Vo vzore obchodného osvedčenia v rámci Spoločenstva ustanoveného v nariadení (ES) č. 599/2004 sa do bodu I.31 o identifikácii zvierat/produktov vkladá druh a číslo pasu cirkusových zvierat a súčasné nariadenie sa uvedie v časti II.
Článok 11
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. októbra 2005